
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)

	Σάββατο, 31 Οκτωβρίου 2026
ΔΕΛΤΙΟ ΤΥΠΟΥ

Εντοπισμός και διάσωση 51 αλλοδαπών και σύλληψη του αλλοδαπού διακινητή τους στη Γαύδο – Εντοπισμός 92 (43+49) αλλοδαπών στους Καλούς Λιμένες – Εντοπισμός σορού άνδρα (αλσ) στη Χώρα Σφακίων - Αλιευτικός έλεγχος στην Χαλκίδα – Τραυματισμός ναυτικού Ε/Γ-Ο/Γ πλοίου στα Χανιά - Διακομιδές ασθενών

	Τις πρώτες πρωινές ώρες σήμερα, ενημερώθηκαν οι Λιμενικές Αρχές της Παλαιόχωρας, της Χώρας Σφακίων και της Γαύδου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ., για την ύπαρξη λέμβου με αλλοδαπούς επιβαίνοντες σε δυσχερή θέση στη θαλάσσια περιοχή 31 ν.μ. νότια νοτιοδυτικά της Γαύδου. Οι 51 αλλοδαποί (50 άνδρες και 1 ανήλικος) περισυλλέχθηκαν από Περιπολικό σκάφος Λ.Σ.-ΕΛ.ΑΚΤ. και μεταφέρθηκαν με ασφάλεια στο λιμάνι «ΚΑΡΑΒΕ» της Γαύδου. Από εκεί, οδηγήθηκαν με τη συνοδεία στελεχών του Κλιμακίου Ειδικών Αποστολών (Κ.Ε.Α.) της Λιμενικής Αρχής των Χανίων σε προσωρινό χώρο φιλοξενίας στην Αγυιά Χανίων. Από το Κεντρικό Λιμεναρχείο Χανίων που διενεργεί την προανάκριση, συνελήφθη ένας 20χρονος αλλοδαπός (υπήκοος Νοτίου Σουδάν), εξ’ αυτών, για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς, μεταφέρθηκαν από το Τομπρούκ της Λιβύης στην Ελλάδα, έναντι χρηματικής αμοιβής.

*****

	Τις πρωινές ώρες σήμερα, ενημερώθηκε η Λιμενική Αρχή των Καλών Λιμένων για την ύπαρξη 43 αλλοδαπών (42 άνδρες και 1 γυναίκα) στην παραλία της περιοχής «ΨΑΡΗ ΦΟΡΑΔΑ» του δήμου Βιάννου. 
	Επίσης:
	Τις μεσημβρινές ώρες σήμερα, ενημερώθηκε η Λιμενική Αρχή των Καλών Λιμένων για την ύπαρξη 49 αλλοδαπών (35 άνδρες, 6 γυναίκες και 8 ανήλικοι) στην παραλία «ΠΑΛΑΙΟΜΑΝΤΡΑ» του οικισμού «ΠΛΑΤΙΑ ΠΕΡΑΜΑΤΑ» του δήμου Βιάννου. 
Οι 92 συνολικά αλλοδαποί, οδηγήθηκαν με τη συνοδεία στελεχών του Κλιμακίου Ειδικών Αποστολών (Κ.Ε.Α.) της Λιμενικής Αρχής του Ηρακλείου, στο λιμάνι του Ηρακλείου. Από το Κεντρικό Λιμεναρχείο Ηρακλείου που διενεργεί την προανάκριση, κατασχέθηκαν δύο εξωλέμβιες μηχανές, ενώ οι λέμβοι μεταφοράς καταστράφηκαν.

*****

	Τις μεσημβρινές ώρες σήμερα, ενημερώθηκε η Λιμενική Αρχή της Χώρας Σφακίων για τον εντοπισμό μίας σορού, σε απόσταση 100 περίπου μέτρων από βραχώδες σημείο της θαλάσσιας περιοχής «ΛΟΥΤΡΟ». Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ., το πλήρωμα του οποίου περισυνέλεξε μία σορό άντρα, αγνώστων λοιπών στοιχείων, σε κατάσταση προχωρημένης σήψης και στη συνέχεια τη μετέφερε στο λιμάνι της Χώρας Σφακίων. Από τον Λιμενικό Σταθμό της Χώρας Σφακίων που διενεργεί την προανάκριση, παραγγέλθηκε η διενέργεια νεκροψίας-νεκροτομής και η λήψη βιολογικού υλικού (D.N.A.) στην Ιατροδικαστική Υπηρεσία Κρήτης, καθώς και δακτυλικών αποτυπωμάτων στο Τμήμα Εγκληματολογικών Ερευνών Χανίων.

*****

	Τις πρωινές ώρες σήμερα, στο πλαίσιο αστυνομικών ελέγχων, εντοπίστηκε από στελέχη της Λιμενικής Αρχής της Χαλκίδας στη παραλία «ΛΟΥΚΙΣΙΩΝ», ένας 35χρονος αλλοδαπός (υπήκοος Αλβανίας), να έχει αλιεύσει διακόσια (200) τεμάχια του είδους «ΑΧΙΝΟΣ», υπερβαίνοντας το επιτρεπόμενο όριο των τριάντα (30) τεμαχίων ανά ημέρα καθώς και σε απαγορευμένη χρονική περίοδο. Από το Κεντρικό Λιμεναρχείο Χαλκίδας κατασχέθηκε η ανωτέρω ποσότητα αλιευμάτων και επαναποντίστηκε στη θάλασσα, ενώ παράλληλα κινήθηκε η διαδικασία επιβολής των προβλεπόμενων διοικητικών κυρώσεων.
Φωτογραφικό υλικό αναρτήθηκε στην ιστοσελίδα www.hcg.gr.

*****

	Τις πρωινές ώρες σήμερα, ενημερώθηκε η Λιμενική Αρχή των Χανίων, για τον τραυματισμό ενός 27χρονου ναυτικού (ειδικότητα επίκουρου) του επιβατηγού οχηματαγωγού (Ε/Γ-Ο/Γ) πλοίου «ΕΛΥΡΟΣ» Ν.Χ. 31. Συγκεκριμένα, ο 27χρονος τραυματίστηκε στο δεξί του χέρι, ενώ εκτελούσε εργασίες εντός του πλοίου. Στον τραυματία, αρχικά παρασχέθηκαν οι πρώτες βοήθειες από τον Ύπαρχο και μέλη του πληρώματος και στη συνέχεια μεταφέρθηκε με ιδιωτικό μέσο στο Γενικό Νομαρχιακό Νοσοκομείο Χανίων «ΑΓΙΟΣ ΓΕΩΡΓΙΟΣ» για περεταίρω ιατρική περίθαλψη. Προανάκριση διενεργείται από το Κεντρικό Λιμεναρχείο Χανίων.

*****

Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-97χρονης από το λιμάνι της Αμοργού στο λιμάνι της Νάξου, με Περιπολικό σκάφος Λ.Σ.-ΕΛ.ΑΚΤ.,
-90χρονης, από το λιμάνι των Φούρνων Κορσεών στο λιμάνι του Αγ. Κυρήκου Ικαρίας, με Περιπολικό σκάφος Λ.Σ.-ΕΛ.ΑΚΤ. 

Τρίτη, 20 Οκτωβρίου 2026



ΔΕΛΤΙΟ ΤΥΠΟΥ



Συνέχεια ενημερώσεων αναφορικά με τον εντοπισμό 42 και 23 αλλοδαπών στους Καλούς Λιμένες – Εντοπισμός 48 αλλοδαπών στην Ιεράπετρα – Εντοπισμός 51 αλλοδαπών στην Ιεράπετρα – Εντοπισμός 67 αλλοδαπών στην Ιεράπετρα – Εντοπισμός και διάσωση 43 και 48 αλλοδαπών στο Ηράκλειο 

Συνέχεια ενημέρωσης:

Αναφορικά με τον εντοπισμό 42 αλλοδαπών, τις πρώτες πρωινές ώρες χθες, πλησίον του αλιευτικού καταφυγίου της «ΛΟΥΤΡΑΣ» Δήμου Γόρτυνας, συνελήφθη ένας 20χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τα ξημερώματα της 17.10.2026 από το Τομπρούκ της Λιβύης, καταβάλλοντας χρηματικά ποσά μεταξύ των 12.000 και 14.000 δηναρίων Λιβύης για τη μεταφορά τους στην Ελλάδα. 



*****



Συνέχεια ενημέρωσης:

Αναφορικά με τον εντοπισμό 23 αλλοδαπών, τις πρωινές ώρες χθες, στην παραλία «ΚΡΙΓΟΙ» πλησίον του οικισμού «ΠΛΑΤΙΑ ΠΕΡΑΜΑΤΑ» του Δήμου Φαιστού, συνελήφθη ένας 16χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τα ξημερώματα της 17.10.2026 από το Τομπρούκ της Λιβύης, καταβάλλοντας το χρηματικό ποσό των 14.000 δηναρίων Λιβύης για τη μεταφορά τους στην Ελλάδα. 



*****


	Τις μεσημβρινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στη νήσο Χρυσή. Στο σημείο μετέβησαν στελέχη Λ.Σ- ΕΛ.ΑΚΤ., όπου εντόπισαν 48 αλλοδαπούς (47 άντρες και 1 γυναίκα). Προανάκριση διενεργείται από το Λιμεναρχείο Ιεράπετρας.



*****

Τις μεσημβρινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στη νήσο Χρυσή. Στο σημείο μετέβησαν στελέχη Λ.Σ- ΕΛ.ΑΚΤ., όπου εντόπισαν 51 αλλοδαπούς (50 άντρες και 1 γυναίκα). Προανάκριση διενεργείται από το Λιμεναρχείο Ιεράπετρας.



*****



Τις μεσημβρινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλία «ΑΓΙΑ ΦΩΤΙΑ» Φέρμων Ιεράπετρας. Στο σημείο μετέβησαν στελέχη Λ.Σ- ΕΛ.ΑΚΤ., όπου εντόπισαν 67 αλλοδαπούς (άντρες). Προανάκριση διενεργείται από το Λιμεναρχείο Ιεράπετρας.



*****



Τις πρωινές ώρες χθες, ενημερώθηκε ο Λιμενικός Σταθμός Καλών Λιμένων, για την παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή του ακρωτηρίου «ΤΡΑΧΗΛΙ» πλησίον του όρμου Μάρτσαλος του δήμου Φαιστού. Άμεσα στην περιοχή μετέβησαν ένα Ναυαγοσωστικό σκάφος Λ.Σ.-ΕΛ.ΑΚΤ. (Ν/Γ) και το αλιευτικό σκάφος (Α/Κ) «ΝΙΚΟΣ-ΓΙΩΡΓΟΣ» Ν.Η. 402, όπου εντόπισαν 43 αλλοδαπούς (40 άντρες, 1 γυναίκα και 2 ανηλίκους) οι οποίοι περισυλλέχθηκαν και επιβιβάστηκαν στο Ν/Γ, με τη συνδρομή του Α/Κ και μεταφέρθηκαν με ασφάλεια στο λιμάνι των Καλών Λιμένων. Παράλληλα, εντοπίστηκε από το Ν/Γ έτερη λέμβος με 48 αλλοδαπούς επιβαίνοντες στη θαλάσσια περιοχή ανατολικά της νησίδας Αγίου Παύλου, η οποία, με τη συνοδεία του Ν/Γ κατέπλευσε στους Καλούς Λιμένες. Μία εκ των 43 προαναφερθέντων αλλοδαπών, διακομίστηκε στο Γενικό Νοσοκομείο Ηρακλείου «ΒΕΝΙΖΕΛΕΙΟ» λόγω πιθανής έναρξης τοκετού, ενώ όλοι οι υπόλοιποι διασωθέντες μεταφέρθηκαν με λεωφορείο στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών του Κεντρικού Λιμεναρχείου Ηρακλείου και του Αστυνομικού Τμήματος Φαιστού. Προανάκριση διενεργείται από το Κεντρικό Λιμεναρχείο Ηρακλείου.

